სან-ხუანი (პუერტო-რიკო)

სან-ხუანი () — პუერტო-რიკოშ ნანანოღა დო არძაშე მეჭედელო დოხორელი მუნიციპალიტეტი. 2010 წანაშ ეჭარუათ, ოხორანდჷ 381 931 ადამიერი, მახორობაშ მეჯინათ თინა რე 42-ა უდიდაში ნოღა ნამუთ მიშმურს აკოართაფილ შტატეფიშ იურისდიქციაშა. სან-ხუანქ დირსხუ ესპანარ კოლონისტეფიშით 1521 წანას, თე ოხორუეს თინეფქ სიუდად პუეტო რიკო („დიდარი ონიშოლ ნოღა“) გიოდვეს. პუერტო-რიკოშ ნანანოღა რე მაჟირა უჯვეშაშ ევროპული დოხორინი ამერიკას, დომინიკარეფიშ რესპუბლიკაშ ნანანოღაშ სანტო-დომინგოშ უკული. მუსხირენ ისტორიული დგჷმილი იდვალუაფუ სან-ხუანს, თინეფს შქას არძაშე გიშარჩქინელი რე ნოღაშ ჸოფილ დუდთხილუაშ თიჯგურა ჯიხეფი, მუჭომეფით რე, ფორტ-სან-დელ-მორო დო ფორტ-სან-კრისტობალი, თაშნეშე ართ-ართი უჯვეშაში დგჷმილი რე ლა-ფორტელეზე, თენა რე უჯვეშაში ემაჸონაფალი ჸუდე, ნამუთ ირო გჷმირინუაფუდჷ ამერიკას. 

ასე სან-ხუანს რე პუეტო-რიკოშ არძაშე შანულამი ონიშოლი. ნოღა კოკიშ წარმებაშ, ფინანსური, კულტურული დო ტურისტული ცენტრი რე. თაქ რე ნანანოღაშ სტატისტიკური ფართი, თინეფს შქას, სან-ხუანი დო მუნიციპალიტეტეფი: ბაიამონი, გუაინაბო, კატანო, კანოვანასი, კაგუასი, თოა-ალტა, თოა-ბაჯა, კაროლინა დო ტრუხილო-ალტა. თაქ ოხორანს დოხოლაფირო 2 მილიონი მენოღალე, ნამუთ პუერტო-რიკოშ მახორობაშ დახე გვერდის აკმადგინანს. სან-ხუანი მიარე შანულამ სპორტული მოლინეფიშ მენძელი რე, 1966 წანას ქიანა მენძელენდჷ ცენტრალურ ამერიკაშ დო კარიბეფიშ ლაჸაფეფს, 1979 წანას პან-ამერიკულ ლაჸაფეფს, 2006 დო 2009 წანეფს, მოსოფელიშ ბეისბოლიშ ლაჸაეფს დო კარიბიშ კოკეფიშ სერიას. 

დუდმაართაშე, ნოღა სან-ხუანს ჯოხოდჷ პუერტო-რიკო, მუთ „დიდარ ონიშოლს“ შანენს, თე ჯოხოქ ჭიჭე მოგვიანეთ ედომუშამ კოკის გიადჷ. ნანანოღაშ დო კოკიშ ჯოხოეფქ მოგვიანეთ ართიანშე გეგშერთშ.

 დომაჸალაფირი ნოღეფი 

  კარტახენა, კოლუმბია
  ჰონოლულუ, ჰავაი, ააშ
  ჯექსონვილი, ფლორიდა, ააშ
  გვატემალა, გვატემალა
  სან-ხუანი, ფილიპინეფი
  სანტიაგო, დომინიკარეფიშ რესპუბლიკა

 სქოლიო 

კატეგორია:პუერტო-რიკოშ ნოღეფი
კატეგორია:კარიბიშ ზუღაშ ღანჩოშ ქიანეფიშ ნანანოღეფი